Man vas ná konstabel se koelbloedige moordArgieffoto: SAPD ŉ 32-jarige verdagte is in hegtenis geneem nadat ŉ Wes-Kaapse polisiekonstabel vroeër vandeesmaand doodgeskiet is terwyl hy op ŉ klagte gereageer het. Brig. Novela Potelwa, woordvoerder van die polisie, het Vrydag in ŉ verklaring gesê ŉ ondersoekspan wat bestaan uit speurders van Khayelitsha en beamptes van die Valke het Donderdag die verdagte vasgetrek in verband met die moord wat twee weke gelede gebeur het. Maroela Media het vroeër berig konst. Ncedo Katoyi (39), verbonde aan die polisie in Khayelitsha, het saam met ander polisiebeamptes ŉ klagte opgevolg in Gedeelte C van die woongebied toe Katoyi op die toneel deur onbekende verdagtes doodgeskiet is. Katoyi se dienspistool is ook gesteel. “Die polisie is steeds op die spoor van die ander verdagtes,” het Potelwa gesê. Die 32-jarige verdagte sal Maandag in die hof in Khayelitsha verskyn op aanklag van moord. Katoyi is verlede Saterdag in Cofimvaba in die Oos-Kaap ter ruste gelê.